روسیا اوردوسونون اوکراینایا سالدیریلاری نتیجه‌سینده ۱۶۱ اوشاق حیاتینی ایتیردی، ۲۶۴ اوشاق ایسه یارالاندی.
اوکراینا باش ساوچیلیغیندان وئریله‌ن آچیقلامادا روسیا اوردوسونون بومباردمانلاری نتیجه‌سینده ۸۶۹ تحصیل قوومونون خسارت آلدیغی، اونلاردان سکسن اوچونون تامامیله یوخ ائدیلدیگی قید ائدیلدی.
آچیقلامادا روسیانین سالدیریلارا باشلادیغی ۲۴ فوریه‌دن بو یانا ۱۶۱ اوشاغین اؤلدوگو، ۲۶۴ اوشاغین یارالاندیغی قید ائدیلدی.
اوکراینانین باش ساوچیسی ایرینا ونئدیکتووا، روسیا اوردوسون‌دان قورتاریلان کیئو بؤلگه‌سینده ۴۱۰ مولکی وطنداشین جسدینین تاپیلدیغینی بیلدیریلدی.
ایرینا ونئدیکتووا، سوسیال مئدیا حسابیندان وئردیگی آچیقلامادا، روسیا اوردوسوندان قورتاریلان کیئو بؤلگه‌سینین هر قاریشیندا آختارما-قورتارما ایشلرینین داوام ائتدیگینی بیلدیررک، بو چالیشمالاردا عدلی مفتشلر، پاتلاییجی ماده‌لر و کینولوژی اوزمانلاری، عدلی طب متخصصلری، دکترلار و قورتارما قروپلارینین دا یئر آلدیغینی قید ائتدی.
کیئو یاخینلیغیندا قورتاریلان یاشاییش یئر‌لرین‌ده ۴۱۰ وطنداشین جسدینین تاپیلدیغینی بیلدیرن ونئدیکتووا،
"کیئو بؤلگه‌سینین قورتاریلمیش تورپاقلاریندا، روسیانین آجیماسیز ساواش سوچلارینین چوخ اؤنملی دلیللری وار. بورا، بیزیم تورپاغیمیزدا بونو تشکیل ائد‌نلری جزالاندیرماق اوچون سندلشدیریلمه‌لی اولان بیر جهنمدیر" دئدی.
ونئدیکتووا، شاهیدلرین و ضررچکنلرین معین ائدیلمه‌سی ایله یاناشی، بو فاجعه ایله باغلی شکیل و ویدئو دلیللرینین توپلانماسی اوچون آراشدیرمالارین دا داوام ائتدیگینی وورغولادی.
اوکراینانین خارکوو حربی یؤنتیم اداره‌سی باشقانی اولگ سینئگوبوو، روسیا اوردوسو خارکوو یاخینلیغینداکی بالاکلیا خسته‌خاناسیندان خسته‌لر و دکترلاری تخلیه ائتمه‌یه گئدن ماشین کرونانینا آتیش ائتدیگی و بیر اتوبوس سوروجوسونون اؤلدوگونو بیلدیردی.
